Ole Glahn (RV), 2006-05-16:
Når vi fra radikal side er medforslagsstillere til en genfremsættelse af dette beslutningsforslag, så er det, fordi vi stadig mener, at dyrevelfærden også skal være i højsædet i vores produktionsbesætninger.
Her kunne vi desværre med god begrundelse også have taget andre områder op, vi kunne f.eks. have taget kyllingeproduktionen op, og vi kunne have taget nogle malkebesætningers situation op.
Vi er jo i en verden, hvor industrialiseringen på mange måder har holdt sit indtog i fødevareproduktionen, og den skaber nogle problematiske forhold.
Vi politikere lever i et dilemma mellem markedsvilkårene på den ene side, hvor det handler om at få så høj produktivitet pr. årsso som muligt, når vi eksempelvis taler om søer, fordi det er de små marginalomkostninger, der gør, at man kan konkurrere på markedet, og hensynet til dyrevelfærd og til den natur, som vi er en del af, på den anden side.
Det er et dilemma, som vi lever med; det er et dilemma, som landbruget står i; og det er et dilemma, som forbrugerne står i, når de går ud og vælger, hvilke varer de vil købe; det er så at sige et vilkår i markedssamfundet.
Vi er tilhængere i Det Radikale Venstre af et markedssamfund, men vi er også tilhængere af, at markedet skal fungere inden for nogle rammer, som vi politisk fastsætter dels i EU, dels i Danmark.
Og det skal være rammer, der skal fremme hensynet til dyrevelfærd og til naturens kredsløb.
Vi skal selvfølgelig kunne gå ud og argumentere for de forslag, vi kommer med.
Det er vores opgave som politikere også at fastlægge nogle grænser for landbrugserhvervet, selv om man somme tider kan få det indtryk, at landbruget indtager sådan en særlig position i denne sammenhæng og derfor skal behandles på en særlig måde.
Det mener vi ikke fra Det Radikale Venstres side.
Vi mener, at landbrugserhvervet skal behandles ligesom andre erhverv.
Det betyder, at vi selvfølgelig som politikere skal være meget bevidste om, hvilke forslag vi kommer med.
Dels skal vi tage hensyn til erhvervet, dels skal vi tage hensyn til befolkningen, derfor er det vigtigt, at vi træffer nogle fornuftige beslutninger.
Men dyrevelfærd spiller en væsentlig rolle i det, jeg kalder fornuftige beslutninger, og det vil komme til at spille en stadig større rolle i fremtidens forbrugers valg.
Hvis vi anlægger en økonomisk betragtning på det her, så gavner vi dansk landbrug, vi gavner beskæftigelsen, vi gavner eksporten af danske landbrugsvarer, hvis vi i tide udviser fornøden omhu for at sikre, at det foregår på nogle betingelser, som forbrugerne kan leve med.
Hvis man er i tvivl, så kan man se, at vi jo her i de seneste år har set en meget glædelig stigning i salget af økologiske varer i Danmark og i øvrigt også i en række andre lande.
Derfor kan det være meget fornuftigt, at vi fra dansk side tilrettelægger en animalsk produktion, så den i højere grad tager hensyn til dyrevelfærd og dermed også til, at forbrugerne fortsat vil købe animalske produkter.
I dag er det så søerne og smågrisenes forhold, vi primært forholder os til.
Det er næsten et år siden, vi sidst havde denne debat, og det er nøjagtig det samme forslag, vi kommer med.
Vores melding er klar.
Vi må sige, at vi er glade for, at vi har fremsat forslaget igen, for jeg tror, at det er med til at presse et Justitsministerium, som er overbelastet af arbejde, og som derfor, som justitsministeren sagde, næsten ikke kan nå at klare de opgaver, som de er sat til, og så er det vigtigt, at vi som det øverste organ presser ministeriet til at løse de opgaver, som vi mener er vigtige.
Og det her er en meget vigtig opgave.
Jeg skal ikke gentage vores beslutningsforslags tilkendegivelser i detaljer, men bare sige, at en meget stor del af den 1,1 million søer, som vi har, lider af maveforandringer; der er benproblemer, der er 12 pct. af søerne, som aldrig kommer til slagtning; der er 30 pct. af søerne, der er udsat for bid i skamlæberne.
Der er masser af indikationer på, at der er store problemer, og på den baggrund mener vi, at det er meget vigtigt, at vi kommer videre med det her, og vi imødeser et samarbejde også med Dansk Folkeparti, sådan som vi hørte det, hvor vi kan få det her igennem, og hvor regeringen kan forstå, at det er noget, vi vil.